(17)

Komisija zainteresirane strani poleg tega predvsem poziva, naj izrazijo mnenje o naslednjih vprašanjih glede preklapljanja stranke, ki uporablja strežniško aplikacijo, s storitve RT družbe Thomson Reuters na drugega ponudnika konsolidiranih prenosov podatkov v realnem času: (a) Ali višina licenčnin – vključno z minimalno licenčnino – omogoča zadostno zmanjšanje stroškov preklopa, povezanih s simbologijo, da se strankam družbe Thomson Reuters izplača preklopiti na drugega ponudnika, če to želijo? Navedite naslednje ocene: (i) oceno licenčnin ERL, ki bi jih vaša družba morala plačati, če bi delno ali v celoti preklopila s konsolidiranega prenosa podatkov v realnem času, ki ga zagotavlja družba Thomson Reuters; (ii) oceno deleža licenčnin ERL v primerjavi s prvotno licenčnino za konsolidirani prenos podatkov v realnem času, (v vsakem primeru z upoštevanjem veljavnih popustov), ki jih vaša družba trenutno plačuje družbi Thomson Reuters: (i) 1–3 %, (ii) 4–6 %, (iii) 7–9 % ali (iv) več kot 10 %; in (iii) oceno kategorije licenčnine na mesec, ki bi se uporabljala za vašo družbo za vsako poslovno dejavnost (glej cenik storitev v Prilogi I k zavezam). (b) Ali menite, da so redne posodobitve kod RIC sestavni del licence ERL, ki jo vaša družba potrebuje, da ji je omogočeno preklapljanje med ponudniki konsolidiranega prenosa podatkov v realnem času? (c) Ali menite, da omejitev ERL samo na preklapljanje strežniških aplikacij (v katero ni posebej zajeta uporaba s strani oseb, ki jih upravljajo), zadošča za odpravo pomislekov v zvezi s kodami RIC, ki jih je izrazila Komisija? (d) Področje uporabe zavez je geografsko omejeno na strežniške aplikacije, ki se uporabljajo za podjetja s sedežem v EGP. Strežniške aplikacije, ki se uporabljajo za podjetja s sedežem drugje, so zajete le, kadar je to „upravičeno potrebno“. Ali menite, da to zadošča podjetjem s sedežem v EGP, da lahko izkoristijo zaveze in preklopijo na drugega ponudnika, če želijo? Če menite, da ne, pojasnite, zakaj bi predlagano geografsko področje uporabe oviralo možnost preklopa na drugega ponudnika za vaše podjetje s sedežem v EGP. Če je to ustrezno, navedite dodatne primere poleg tistih, ki jih je navedla družba Thomson Reuters v Prilogi IV. (e) Po navedbah družbe Thomson Reuters pomenijo kode RIC, ki jih zajema ta ukrep za odpravo pomislekov, 95 % svetovne likvidnosti. Družba Thomson Reuters trdi, da vključitev kod RIC, s katerimi se trguje izven organiziranega trga vrednostnih papirjev in ki identificirajo samo posamezni vir in njegovo ceno, v ukrep za odpravo pomislekov ni potrebna in učinkovita. Ali se strinjate, da to zadošča za učinkovit ukrep za odpravo pomislekov? (f) Navedite informacije o morebitnih tretjih osebah, ki imajo zmogljivosti in/ali tržno motivacijo za razvoj orodij, ki strankam omogočajo preklapljanje. Prosimo, ocenite tudi pričakovane stroške za stranke, ki bi uporabljale tako storitev. (g) Ali menite, da so določbe zavez družbe Thomson Reuters o nediskriminaciji v povezavi drugimi licencami (glej odstavka 8 in 12 zgoraj) zadostne in ustrezne (i) za stranke, ki želijo preklopiti na drugega ponudnika, in (ii) za tretje razvijalce, katerih cilj je omogočiti preklapljanje?